Luftrenseren, der ser dig

Dyson har lavet mange dyre produkter til hjemmet. Nu kommer en af de mere opsigtsvækkende: Dyson Find+Follow Purifier Cool. Det er en bladløs ventilator og luftrenser, der for første gang har fået indbygget kamera. Kameraet bruges ikke til videoopkald, overvågning eller selfies. Ifølge Dyson skal det i stedet registrere, hvor mennesker befinder sig i rummet, så apparatet automatisk kan sende den rensede luft i den rigtige retning.

Det betyder, at ventilatoren kan følge dig, hvis du flytter dig fra sofaen til spisebordet. Er der flere personer i rummet, kan den justere luftstrømmen, så den fordeles mellem dem.

– Du skal ikke manuelt justere din ventilator for at få komfort. Med Find+Follow retter maskinen automatisk luftstrømmen mod personen – også når personen bevæger sig rundt i rummet, siger Omer Ali, Senior Dyson Engineer.

Kameraet skal ikke genkende dig

Dyson ved godt, hvad den største indvending bliver. Derfor fylder privatliv en stor del af lanceringen. Selskabet siger, at systemet bruger en AI-baseret billedanalyse med 17 nøglepunkter, der skal registrere bevægelser og kropspositioner – ikke hvem du er. Billederne analyseres lokalt i selve maskinen og slettes med det samme. De bliver ifølge Dyson hverken gemt eller uploadet til en server.

Det lyder betryggende. Men for mange vil spørgsmålet stadig være, om man overhovedet har lyst til at have en ventilator med kamera stående i stuen eller soveværelset.

Luftrenser – ikke aircondition

Find+Follow Purifier Cool er samtidig en rigtig Dyson-luftrenser. Den måler blandt andet PM2.5, PM10, VOC’er, NO₂ og formaldehyd, og filtreringen skal fange 99,97 procent af ultrafine partikler ned til 0,3 mikrometer. Den kan også reducere lugte og skadelige gasser, og luftkvaliteten vises på en indbygget skærm. Men navnet “Cool” skal tages med et gran salt. Der er ikke tale om aircondition. Den køler ikke luften aktivt, men giver en kølende fornemmelse ved at flytte luft hen mod dig.

Dyson fremhæver også en nattilstand, hvor den larmer 50 procent mindre end ved maksimal blæserhastighed, samt styring via MyDyson-appen.

Dyr komfort med en ny grænse

I USA koster Dyson Find+Follow Purifier Cool 894,99 dollar. Det svarer direkte omregnet til omkring 5.800 kroner før danske afgifter og moms. En eventuel dansk pris er endnu ikke meldt ud. Det nye Dyson-produkt er interessant, fordi det rammer lige ned i en større tendens: Hjemmets produkter bliver mere intelligente, mere automatiske – og mere observerende.

En ventilator, der selv finder dig, lyder smart på en varm sommerdag. Men når selv luftrenseren får kamera, bliver komfort og privatliv pludselig en del af samme købsovervejelse.

Luftrenseren, der ser dig